Helge Sander (V), 2008-04-25:
Jeg vil blot ganske kort takke for debatten.
Jeg synes, man må sige, at selv om vi nu har beskæftiget os med et meget teknisk område, har det jo vist sig, at det er ganske godt at få en debat om det, også om det, der knytter sig til forberedelsen af en sådan debat her i Folketingssalen.
Derudover vil jeg sige, at jeg synes, vi har fået banen kridtet op, således at vi kan fortsætte det arbejde, som jo ganske rigtigt startede i sommeren 2006, hvor vi vedtog B 103, og fortsatte et år efter i juni 2007, hvor vi vedtog vores fælles konklusionspapir, som i vort interne arbejde har bilagsnummer 32, men som også var et redskab til at komme videre i hele processen.
Og så har vi i dag det forslag til vedtagelse, som der er bred tilslutning til, og som vi så vedtager på tirsdag.
Ud fra det kan vi så fortsætte arbejdet.
Der er i og for sig kun blevet stillet ét konkret spørgsmål, og det var fru Hanne Agersnap, der spurgte om, hvornår der så skete noget.
Det er jo ganske rigtigt, at dels vores samråd, dels forespørgslen i dag har gjort, at jeg ikke har indkaldt til et møde, hvor vi skulle nedsætte det udvalg.
Der er indgivet navne, og min besked her ved afslutningen på debatten i dag er, at jeg selvfølgelig snarest vil indkalde til et møde sammen med it-ordførerne, således at vi dels kan få samlet op på vedtagelsen her, dels få nedsat denne tredjepart.
For det er jo, som det er fremgået meget, meget klart af debatten, den afgørende faktor, for at vi nu kan komme videre, således at vi kan få sat tredjepart i gang med arbejdet, og at vi så efterfølgende med vedtagelsen får konkurrencemyndighederne ind med to særskilte ting, der skal foretages som opfølgning på debatten her i dag.
Jeg vil også godt lige knytte en enkelt bemærkning til det, som hr. Morten Helveg Petersen sagde om ambitionsniveauet.
For det er jo væsentligt at understrege i relation til en del af de spørgsmål, der er stillet -
også når man følger debatten - at vi har sat et højt ambitionsniveau, og at vi på det her område er meget, meget langt fremme.
Det gør jo, at man ikke sådan lige kan ringe til et naboland eller spørge nogen om, hvordan vi lige skal håndtere det her.
Vi er på forkant, det er spændende, men det giver nogle utrolig store udfordringer, og derfor er der måske også nogle mindre misforståelser.
Men jeg synes, at vi er kommet godt på vej, og med de her syv mest interessante sæt standarder er vi altså nået ganske langt.
Må jeg til sammenligning sige, at i de lande, hvor man også har det på dagsordenen - f.eks. Holland og Norge - taler man om et og to sæt standarder.
Så jeg mener, at vi har godt fat.
Men det er et komplekst område, det stiller store udfordringer, og derfor må jeg sige, at jeg er utrolig glad for, at vi stadig væk er hele Folketinget, fordi det altså er en sag, som nok er bedst tjent med, at vi ikke skal diskutere det her i folketingssalen hver anden dag.
Det har en temmelig teknisk karakter, som også formanden gav udtryk for.
Men alt i alt håber jeg, at vi kan arbejde videre ud fra det her, og at vi i det danske samfund, som det også blev sagt af hr. Mike Legarth, simpelt hen kan være så it-parate som overhovedet muligt.
Og det håber jeg også vil være resultatet af det afsæt, vi tager i Folketingssalen i dag.